BCP น้ำมันสู่ไฟฟ้า.!?
เห็นแผนการลงทุนแบบฉบับ 5–5–5 ของบริษัท บางจาก คอร์ปอเรชั่น จำกัด (มหาชน) หรือ BCP แล้ว มีจุดที่น่าสนใจในแง่การปรับโครงสร้างธุรกิจ..!
26 ธ.ค. 2562

สำนักข่าวรัชดา
เห็นแผนการลงทุนแบบฉบับ 5–5–5 ของบริษัท บางจาก คอร์ปอเรชั่น จำกัด (มหาชน) หรือ BCP แล้ว มีจุดที่น่าสนใจในแง่การปรับโครงสร้างธุรกิจ..!
จากเดิมรู้จัก BCP ธุรกิจดั้งเดิมเป็นธุรกิจโรงกลั่นและปั๊มน้ำมันแบรนด์ “บางจาก”…แต่นับจากนี้ไปจะเห็นธุรกิจไฟฟ้ามีสัดส่วนมากขึ้นอย่างมีนัยสำคัญ
เห็นได้ชัดจากแผนยุทธศาสตร์ 5 ปี (ปี 2563-2567) จะใช้เงินลงทุน 5 หมื่นล้านบาท โดยเน้นลงทุนธุรกิจไฟฟ้าราว 60–70% ของงบลงทุน
เหตุผลที่ 5 ปีข้างหน้า BCP จะรุกธุรกิจไฟฟ้ามากขึ้น เนื่องจาก 1) ต้องการกระจายความเสี่ยง…ธุรกิจเดิมธุรกิจโรงกลั่นและปั๊มน้ำมัน เมื่อเศรษฐกิจโลกเกิดความผันผวนกำไรก็จะผันผวนตามภาวะเศรษฐกิจโลก ซึ่งเป็นปัจจัยที่ไม่สามารถควบคุมได้
เห็นได้จากกรณีศึกพญาอินทรีและพญามังกรตีกัน จนทำให้เศรษฐกิจโลกชะลอตัว บวกกับราคาน้ำมันที่ปรับลดลงในช่วงที่ผ่านมา ทำให้งบ BCP งวดล่าสุดไตรมาส 3/62 มีกำไรสุทธิ 370 ล้านบาท ลดลง 80% จากช่วงเดียวกันปีก่อนที่มีกำไรสุทธิ 1,856 ล้านบาท ส่งผลงวด 9 เดือน มีกำไรสุทธิ 1,112 ล้านบาท ลดลง 72% จากช่วงเดียวกันปีก่อนที่มีกำไรสุทธิ 4,009 ล้านบาท
ทำให้ไม่เป็นที่สบอารมณ์ของผู้ถือหุ้นอย่างมาก..!
ดังนั้นการเปิดเกมรุกธุรกิจไฟฟ้าก็น่าจะช่วยเพิ่มความเสถียรของกำไร BCP มากขึ้น…
2) เป็นการแสวงหาโอกาสใหม่…ธุรกิจไฟฟ้าเป็นหนึ่งในเทรนด์โลก ที่มั่นคง เป็นเค้กก้อนโตที่ยังมีโอกาสเติบโตได้อีกมาก
และ 3) ธุรกิจโรงกลั่นมีการลงทุนปรับปรุงระบบเพื่อเพิ่มประสิทธิภาพการผลิตครั้งใหญ่ไปแล้ว จึงอาจจะไม่เห็นการใช้เงินจำนวนมากในธุรกิจโรงกลั่นอีกแล้ว แต่ถ้าต้องลงทุนเพิ่มจริง อาจจะต้องสร้างโรงกลั่นแห่งใหม่เพื่อให้รองรับกับเทคโนโลยีที่เปลี่ยนแปลงไปมากกว่า
ธุรกิจไฟฟ้าจึงเปรียบเสมือนเป็นเรือธงใหม่ของ BCP..!
โดยการลงทุนจะลงทุนผ่านบริษัท บีซีพีจี จำกัด (มหาชน) หรือ BCPG ซึ่งเป็นบริษัทในเครืออยู่แล้ว มีโอกาสเติบโตได้อีกมาก ซึ่ง BCPG วางเป้าหมายจะมีกำลังการผลิตเพิ่มเป็น 1,000 เมกะวัตต์ ภายใน 5 ปีข้างหน้า จากปัจจุบันมีกำลังผลิต 403.5 เมกะวัตต์ ครอบคลุม 5 ประเทศ ได้แก่ ไทย-ญี่ปุ่น-ฟิลิปปินส์-อินโดนีเซียและสปป.ลาว พร้อมตั้งเป้า EBITDA เติบโตเฉลี่ยปีละ 15%
ก็น่าจับตาว่า แผนลงทุน 5 ปี 5 หมื่นล้าน ใน 5 ประเทศ จะผลิดอกออกผล สามารถตอบโจทย์ธุรกิจของ BCP ได้มากน้อยแค่ไหน
ยังไงก็หวังว่าจะทำให้นักลงทุน มีทั้งรอยยิ้มและเสียงหัวเราะ 5–5–5 ได้นะ..!
…อิ อิ อิ…